《维日之良》
元代·张养浩

维日之良，嘉荐令芳。于豆于俎，是登是将。于祖考之堂。

烛辉其前，钟韵其傍。神具亿止，风帷褰扬。俨承其容光，俨觌其冠裳。

俨聆其謦欬，俨被其文章。维灵歆止，我侑我侍。胥悦胥怡，载鼓载吹。

工祝有严，仪物孔备。将何以祈，躬躬惟畏。匪位秩欲隆，匪货利欲充。

匪居第欲侈，匪祯瑞欲丰。子祈其贤，妇祈其从。兄祈其友，弟祈其恭。

德祈其厚，业祈其崇。族祈其睦，时祈其雍。维神人攸同。

作者简介：张养浩（1269—1329年），汉族，字希孟，号云庄，山东济南人，元代著名散曲家。诗、文兼擅，而以散曲著称。代表作有《山坡羊·潼关怀古》等。